     На 23 май, в навечерието на светлия празник – Деня на светите братя Кирил и Методий, на българската  азбука, просвета и култура и на славянската книжовност, в СУ „Свети Софроний Врачански“ се проведе Ден на талантите. Всички се потопиха в света на музиката, танца и изобразителното изкуство, представени от най-талантливите ученици от прогимназиалния и гимназиалния етап. Станаха свидетели на изпълнения, които ги докоснаха, развълнуваха и накараха да се замислят.
    Под ръководството на госпожа Дора Иванова се проведе творческа работилница. Проекти и рисунки, които бяха започнати преди, се завършиха по време на празника. Те бяха показани,  както и изработените от седми А и десети Б класове 3D букви, поставени пред входа на училището. 
     Всички индивидуални и колективни изпълнения бяха оценявани от жури в състав: господин Николай Рогачев – председател; членове: госпожа Дора Иванова и Николета Хилева от Ученическия съвет.
    Музиката е гласът на сърцето, излива се от най-дълбоките му кътчета и свързва човек с човека.  Бяха представени вокални изпълнения от репертоара на Лили Иванова, от родопския и шопския фолклор. Всички се наслаждаваха и аплодираха Вивиан, Михаела, Никол, Анастасия, Лора Павлова, народния танц на Елица Грозева, балетното съчетание на Веселена, демонстрацията на Александър и Екатерина по таекуондо, представянето на Виктор Петров по бързо редене на различни видове Рубик куб.
  6.д клас представи образователна игра с блоков език за програмиране, която не само учи, но и забавлява - играта Scrach.
   В магията на театралните превъплъщения публиката беше увлечена от двете пиеси „Косе Босе“ и „Червената шапчица“ на кукления театър с ръководител госпожа Албена Борисова.
     Игра с учениците на тема „Кирилицата – нашата азбука“ проведоха Здравка, Мария и Радост от 5.б клас. Публиката се включи с желание във викторината на тема „Талантите на България“, подготвена от 7.в клас.
     Красиво изработени модели на букви и букви върху тениска показаха Росина Желева, Николета Василева,  Калина Петрова, Веси Почанска и Виктория Христова от пети д клас, а Александър Илиев,  Борислав Атанасов и Петър Касев от 5.б клас разтвориха своята книга за азбуката.,  7.д показа проекта на класа с кирилските букви, изработени от различни материали.
      Беше експонирана изложба с ученически картини. На двора Тодор Иванов от шести клас направи демонстрация по авиомоделизъм.
     Хармония и емоционален заряд в празника внесоха водещите Яница и Кристиян.
    В края журито обяви победителите в категориите "Музика", "Танц", "Изобразително изкуство" и „Технологии“, които получиха награди. На всички участници в Деня на талантите бяха връчени красиви грамоти.

